Uitslag van moontlike Covid-19-geval in Zim bekend(Foto: Lee Jin-man/AP) ŉ Man wat by die Wilkens-hospitaal in Zimbabwe in kwarantyn gehou is weens die vermoede dat hy moontlik Covid-19 (koronavirus) opgedoen het, is ontslaan nadat hy negatief vir die gevreesde siekte getoets het. Die staatsbeheerde koerant The Herald het berig die man is Maandag ontslaan. Hy het Sondag by die Robert Mugabe- internasionale lughawe aangekom nadat hy vanuit die Hunan-provinsie in China daarheen gereis het. Hy is dadelik in kwarantyn geplaas hangende die uitslag van toetse vir Covid-19. Die man het geen simptome van die siekte getoon nie, maar is weens sy reisgeskiedenis as voorsorgmaatreël in isolasie gehou. The Herald het die minister van gesondheid en kindersorg, dr. Obadiah Moyo, aangehaal, naamlik dat Zimbabwe tot dusver geen positiewe gevalle van die siekte aangemeld het nie. Volgens die Wêreldgesondheidsorganisasie (WGO) het nog net Egipte, Algerië en Nigerië in Afrika voorvalle van die siekte aangemeld.